ผบ.ตร. ตรวจเยี่ยมการฝึกอบรมต่อต้านการก่อการร้าย เพื่อพัฒนาบุคลากรให้สอดรับกับสถานการณ์ปัจจุบัน
ผู้บัญชาการตำรวจแห่งชาติ ตรวจเยี่ยมการฝึกอบรมต่อต้านการก่อการร้าย เพื่อพัฒนาบุคลากรให้สอดรับกับสถานการณ์ปัจจุบัน พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า เมื่อช่วงเช้าที่ผ่านมา พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ เดินทางไปตรวจเยี่ยมภารกิจโครงการฝึกอบรมหลักสูตรพัฒนาผู้ปฏิบัติงานด้านการต่อต้านการก่อการร้าย เพื่อให้มีความชำนาญด้านยุทธวิธีพิเศษและมีประสิทธิภาพยิ่งขึ้นของสำนักงานตำรวจแห่งชาติ ระหว่างวันที่ 25 – 29 พฤศจิกายน 2562 ที่ค่ายนเรศวร จังหวัดเพชรบุรี โดยมีผู้เข้ารับการฝึกอบรมกว่า 40 นาย ซึ่งเป็นตำรวจที่ปฏิบัติหน้าที่ด้านการต่อต้านการก่อการร้าย อาทิ อรินทราช 26 คอมมานโด และนเรศวร 261ปัจจุบันปัญหาก่อการร้าย ถือเป็นการก่อการร้ายแบบไร้รูปแบบ และเป็นภัยคุกคามไร้พรมแดน เทคนิคของการก่อการร้ายได้พัฒนาตามความเจริญของเทคโนโลยี โดยเป้าหมายของการก่อการร้าย มักจะเป็นสถานที่สาธารณะ หรือแหล่งชุมชน เช่น ศูนย์การค้า อาคารที่ทำการของรัฐบาล เพื่อสร้างความเสียหายให้กับชีวิตพลเรือนและอาคารทรัพย์สินของรัฐบาล อีกทั้งยังเกี่ยวข้องกับอาณาเขตที่มากกว่าหนึ่งประเทศ ส่งผลกระทบในวงกว้างและมีแนวโน้มที่ทวีความรุนแรง จนกลายเป็นปัญหาของทุกประเทศทั่วโลก จึงจำเป็นจะต้องเตรียมความพร้อมและฝึกฝนอย่างต่อเนื่อง โครงการนี้จึงจัดทำขึ้นเพื่อพัฒนาศักยภาพของบุคลากรผู้ปฏิบัติงานด้านการต่อต้านการก่อการร้าย อาทิ การรับมือกับผู้ก่อการร้ายในสถานการณ์ต่างๆ การช่วยเหลือตัวประกัน และเข้าตรวจค้นอาคารขนาดใหญ่ รวมทั้งเพื่อสร้างเครือข่ายการปฏิบัติงานและข่าวกรองระหว่างประเทศ เพื่อประโยชน์ต่อการปฏิบัติหน้าที่ให้มีประสิทธิภาพยิ่งขึ้น